text: Natasha giver sin løn til udsatte børn i julen
  08 december 2016 kl. 13.30
  25-årig kvinde gør julens budskab konkret. Hun tager ekstrajob for at glæde udsatte børn 
  
  En 25-årig kvinde fra Esbjerg gør alvor af julens budskab om at gøre hjertet større ved at gøre noget for andre. Ved siden af sit job som projektmanager i et privat firma i byen har Natasha Nielsen taget et julejob som rengøringsassistent på sodavandsfabrikken Frem i Ribe. Lønnen derfra giver hun ubeskåret til det, der hedder Ønsketræet i Esbjerg. Et sted, som opfylder trængte børns juleønsker.
  - Hvorfor jeg gør det, spørger Natasha Nielsen retorisk og svarer selv:
  - Fordi jeg har, hvad jeg skal bruge, men det har de børn ikke, og det er ikke deres skyld. Julen er familiens og hjerternes tid, og børnene kan ikke gøre for, at de f.eks. er tvangsfjernet. Det er jo aldrig børnenes skyld, siger Natasha Nielsen og levendegør på den måde julens barmhjertige budskab om at være noget for andre mennesker.
  Natasha Henriette Nielsen, projektmanager, Esbjerg: " Jeg har, hvad jeg skal bruge, men det har de børn ikke, og det er ikke deres skyld"
  Natasha Henriette Nielsen er udmærket klar over, at hendes løn fra tre ugers rengøringsarbejde på sodavandsfabrikken i Ribe ikke gør julen sød for alle børnene i Ønsketræet, men:
  - Man kan altid gøre lidt. Det er jo netop de mange små bidrag, som tilsammen udgør helheden, siger julens engel.
  Hun går med glans.  
  Mød Natasha Henriette Nielsen i klippet her:
  
  Ønsketræet i Esbjerg:
  Er et samarbejde mellem Esbjerg City og SSP & ForebyggelseØnsketræet indsamler julegaveønsker fra anbragte børn og unge på Esbjerg Kommunes institutionerØnskerne hænger på et juletræ i gården ved Ting- og Arresthuset i EsbjergØnskerne er i prisniveauet 100-250 kr. Alle med lidt overskud kan hente et gaveønske på træet, købe gaven i en forretning og aflevere den enten i forretningen, hvor den er købt, på træet eller til julemandenGaven afleveres anonymt, men der kan vedhæftes en hilsen til barnetDeadline er 16. december
  Læs mere her
  